Diari Oficial de la Generalitat Valenciana


Sumari del DOGV 2225, del 11-03-1994 (1994/830837)

ORDRE d'11 de febrer de 1994, de la Conselleria d'Agricultura, Pesca i Alimentació, per la qual es regula la concessió d'ajudes a les organitzacions professionals agràries.
----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/02/11/(3)/dof/vci/html**

### Dades del document

Número de DOGV
:   2225

Data del DOGV
:   11-03-1994

Secció del DOGV
:   DISPOSICIONS GENERALS

Número del document
:   1994/830837


Data del document
:   11-02-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE d'11 de febrer de 1994, de la Conselleria d'Agricultura, Pesca i Alimentació, per la qual es regula la concessió d'ajudes a les organitzacions professionals agràries. [94/1451]  
Les organitzacions professionals agràries despleguen activitats en la Comunitat Valenciana que reforcen les accions del Consell en favor de l'interès agrari valencià. El suport institucional i el foment d'aquestes activitats, amb l'extensió de les accions que realitzen aquestes organitzacions, en contribueix a la implantació i consolidació, i això ajuda a la professionalització de l'agricultura valenciana i a la vertebració del col·lectiu agrari. Per tot això,  
ORDENE  
Article primer  
La Conselleria d'Agricultura, Pesca i Alimentació concedirà subvencions, d'acord amb el que s'estableix en aquesta ordre, a les organitzacions professionals agràries, com a entitats representatives dels interessos generals dels agricultors, que tinguen un àmbit territorial com a mínim, provincial, i que estiguen integrades en el Comitè d'Organitzacions Professionals Agràries de la Comunitat Europea. En conseqüència, no es consideraran com a tals els sindicats de treballadors per compte d'altri, fins i tot limitats al sector agrari.  
Article segon  
Les sol·licituds de subvenció es dirigiran, mitjançant una instància, a la Direcció General de Comercialització, Indústries i Relacions Agràries de la Conselleria d'Agricultura, Pesca i Alimentació. El termini de presentació per a l'exercici de 1994 serà de 20 dies naturals des de l'endemà de la publicació d'aquesta ordre.  
Per a exercicis futurs, el termini de presentació serà de l'1 de gener al 28 de febrer. No obstant això, l'eficàcia d'aquestes sol·licituds i la vigència de les ajudes en l'exercici pressupostari estaran condicionades a l'existència de crèdit i a la publicació administrativa de l'import global màxim destinat a aquestes ajudes en l'exercici.  
El termini per a resoldre serà de sis mesos i s'entendran desestimades les subvencions que no s'aproven de forma expressa.  
Correspondrà a la Direcció General de Comercialització, Indústries i Relacions Agràries fer públiques, si s'escau, les ajudes concedides.  
A la sol·licitud s'adjuntarà una memòria de les activitats que es pretén desenvolupar, amb l'estimació de les dates, els llocs i els mitjans de què es dispose per a dur-les a terme. Si escau, s'hi adjuntaran les propostes de programes de col·laboració en formació, desenvolupament i difusió tecnològica.  
Així mateix s'hi adjuntarà la documentació següent:  
a) Acreditació de la representació del sol·licitant.  
b) Declaració en què conste el nombre de seus obertes en la data d'entrada en vigor d'aquesta ordre, siguen propietat de l'organització, siguen en règim de lloguer. S'hi adjuntarà la documentació justificativa o l'acreditació per part de l'autoritat municipal.  
c) Declaració sobre la plantilla de l'organització i la qualificació dels treballadors, referida a la data d'entrada en vigor d'aquesta disposició. S'hi adjuntaran els documents acreditatius corresponents (TC1 i TC2) i la justificació de la titulació acadèmica dels empleats.  
Article tercer  
S'estableixen les ajudes següents:  
1. Activitats d'informació agrària  
S'entenen com a tals la realització de conferències i xarrades de caràcter agrari, l'edició de material de divulgació agrària, la realització de jornades i congressos, la participació en exposicions i fires, i l'assistència a l'agricultor en les relacions contractuals.  
La subvenció serà, com a màxim, del 50 per cent del cost. Quan es tracte de la participació en fires de caràcter nacional o internacional que se celebren en la Comunitat Valenciana, la subvenció serà, com a màxim, del 100 per cent del cost de l'estand.  
En el cas de celebració de conferències i xerrades de caràcter agrari, quan es realitzen amb mitjans propis de l'organització, es concedirà una subvenció de 25.000 pessetes per conferència o xerrada. En qualsevol cas, la subvenció total que es pagarà per aquesta modalitat d'ajuda no podrà ser superior al 20 per cent de la subvenció concedida a l'organització a càrrec de la línia 403/000/94, del programa 714.30.  
En l'assistència a l'agricultor, inclosa la jurídica, en la relació contractual dins de les transaccions de venda dels productes agraris, la subvenció podrà arribar a 25.000 pessetes per assistència jurídica per incompliment de contracte. Les subvencions concedides per aquest concepte no podran superar els 3.000.000 de pessetes.  
2. Programes de col·laboració en formació, desenvolupament i difusió tecnològica  
En programes de col·laboració en formació professional agrària, la subvenció màxima serà del 70 per cent del cost. Per a programes de desenvolupament i difusió tecnològica, la subvenció podrà arribar al 100 per cent del cost que corresponga a l'organització professional agrària, segons la finalitat i l'interès de les actuacions, i podrà prendre la forma de programes plurianuals.  
Els programes hauran d'establir la programació d'actuacions, els mitjans humans i materials, el pressupost d'ingressos i despeses, i els criteris per a l'avaluació dels resultats, i es realitzaran sota la direcció de tècnics competents.  
Una vegada aprovats els programes i concedida la subvenció, podrà lliurar-se fins al 40 per cent de la subvenció concedida.  
3. Emplenar expedients d'auxilis tècnico-econòmics  
Les subvencions màximes, segons el tipus d'expedient, seran els següents:  
a) Expedients corresponents a les ajudes a les inversions en les explotacions agràries en plans de millora i primera instal·lació d'agricultores joves del Decret 1887/1991, de 30 de desembre, sobre millora de les estructures agràries: 35.000 pessetes per expedient.  
b) Expedients d'ajuda en aplicació del Decret 31/1994, de 8 de febrer, del Govern valencià, pel qual es determina i s'estableix el règim jurídic de les explotacions agràries preferents de la Comunitat Valenciana, i de les ordres que el despleguen: 35.000 pessetes per expedient.  
c) Assistència i assessorament en la resta de modalitats d'ajudes recollides en el Reial Decret 1887/91, i per a les ajudes a la racionalització en l'ús de l'aigua per a reg: 5.000 pessetes per expedient.  
d) Ajudes al cessament anticipat en l'activitat agrària: 15.000 pessetes per expedient.  
e) Ajudes al foment de les inversions forestals en les explotacions agràries: 30.000 pessetes per expedient.  
f) Expedients d'ajudes per superfície als productors de determinats conreus herbacis (cereals, oleaginoses i lleguminoses de gra): 5.000 pessetes per expedient.  
g) Qualsevol altre tipus d'expedient: 3.500 pessetes per expedient.  
4. Difusió de l'assegurança agrària  
S'estableix una subvenció amb un import de 1.200 pessetes per pòlissa gestionada en l'exercici anual anterior, segons el que certifique la Mútua Valenciana d'Assegurances Agràries. La subvenció màxima que es concedirà per aquest concepte serà de 04.907.682 de pessetes. En cas que les subvencions que corresponguen superen aquesta quantitat, es prorratejarà el crèdit indicat entre les organitzacions sol·licitants.  
Article quart  
Se subvencionaran les adquisicions de béns mobles que tinguen caràcter inventariable i d'immobles destinats a la utilització com a oficines de representació. La subvenció serà de fins el 80 per cent.  
En el cas d'adquisició d'immobles, el límit màxim de subvenció per exercici serà de 7.000.000 de pessetes de les quantitats pagades o que hagen de pagar-se per les adquisicions, inclosos la devolució de capitals aliens i els interessos, invertides en aquestes adquisicions, fins i tot quan aquestes es feren en exercicis anteriors en els quals l'organització professional agrària ja es va beneficiar d'aquesta modalitat d'ajuda.  
En cap cas l'import de les ajudes en diversos exercicis per l'adquisició d'un immoble no superarà el 60 per cent del preu d'adquisició.  
Per a la sol·licitud d'aquesta modalitat de subvenció, es descriuran els béns, la localització, en el cas d'immobles, i la destinació, en el cas de mobiliari.  
Les organitzacions beneficiàries estaran obligades a mantenir la destinació dels béns adquirits a la finalitat assenyalada en la petició corresponent. En tot cas, els béns immobles no podran ser alienats, arrendats ni cedits sense l'autorització expressa de la Conselleria d'Agricultura, Pesca i Alimentació. Si passa altrament, revertirà a aquesta el valor de la subvenció concedida. Amb aquesta finalitat, l'immoble es constituirà com a garantia d'aquesta obligació, que haurà de constar en el títol públic d'adquisició.  
Article cinquè  
Les subvencions es concediran a càrrec del programa 714.30, {REF Suport al Sistema Agroalimentari i Relacions Agràries}, del pressupost de despeses de la Generalitat Valenciana, línia 403/000/94, amb un crèdit de 83.627.877 de pessetes per a les subvencions previstes en l'article tercer, i línia 704/000/94, amb un crèdit de 06.180.348 de pessetes per a la modalitat de subvenció establerta en l'article quart, quantitats consignades per a l'exercici 1994.  
En el cas que l'import de les ajudes sol·licitades supere les quantitats indicades, segons modalitats, les dades aportades en la memòria anual sobre el nombre de seus, la plantilla de l'organització i la qualificació del personal seran el criteri per a la distribució de les ajudes.  
Article sisè  
La Conselleria d'Agricultura, Pesca i Alimentació farà les comprovacions i les inspeccions que crega oportunes per a l'aplicació de les ajudes concedides a les seues finalitats i podrà designar els tècnics que considere perquè efectuen el seguiment de les actuacions.  
En tot cas, i per a l'efectivitat del pagament, les organitzacions subvencionades hauran de justificar l'aplicació, abans del 31 d'octubre de l'exercici corresponent, pels mitjans següents:  
1. Per a les ajudes a la realització de conferències i xerrades realitzades amb mitjans de la mateixa organització, s'acreditarà documentalment mitjançant:  
a) Una declaració del representant de l'organització en la qual s'assenyalen els actes celebrats, la localitat, la data, el tema tractat i el nombre d'assistents.  
b) Una còpia de la comunicació a l'autoritat municipal, per part de l'organització professional agrària, del fet que va a celebrar l'acte.  
2. Per a les ajudes a l'edició de material de divulgació agrària i per a la celebració de jornades i congressos, s'acreditaran les despeses mitjançant factures originals o còpies acarades, justificants o certificats, acompanyats, si escau, de l'exemplar divulgatiu on conste la col·laboració de la Conselleria d'Agricultura, Pesca i Alimentació.  
3. Per a les ajudes en programes de formació, desenvolupament i difusió tecnològica, es presentarà una memòria descriptiva de l'activitat duta a terme i del compliment del programa, acompanyada dels justificants de les despeses realitzades.  
4. Per a les ajudes en concepte d'omplir expedients d'auxilis tècnico-econòmics, es trametrà la llista de les prestacions que s'hagen realitzat. El pagament de les ajudes es resoldrà després d'un informe dels serveis competents per raó de la matèria.  
5. Per a les ajudes en concepte de gestió i difusió de l'assegurança agrària, es considerarà el que certifique al respecte la Mútua Valenciana d'Assegurances Agràries.  
6. Per a les ajudes a l'adquisició de béns mobles i immobles, es presentaran els comprovants dels pagaments realitzats en l'exercici i l'escriptura de compra-venda, adequadament inscrita en el registre de la propietat, en el cas dels béns immobles.  
Les entitats sol·licitants justificaran el compliment de les obligacions tributàries i front a la Seguretat Social, conformement amb l'Ordre de 7 de gener de 1991, de la Conselleria d'Economia i Hisenda.  
DISPOSICIONS FINALS  
Primera  
S'autoritza la Direcció General de Comercialització, Indústries i Relacions Agràries perquè dicte les resolucions que considere necessàries per al desplegament d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 11 de febrer de 1994  
El conseller d'Agricultura, Pesca i Alimentació,  
JOSÉ MARÍA COLL COMIN


Còpia Permalink ELI